Acreditació de les escoles particulars de conductors com a centres de formació de qualitat
Requisits per a l'obtenció de l'acreditació
Vigència i renovació de l'acreditació
Format i característiques del distintiu i el diploma "Autoescola de Qualitat"
Requisits per a l'obtenció de l'acreditació d'"Autoescola de Qualitat"
Contingut mínim del curs de seguretat viària adreçat a preconductors
Mitjançant la Llei orgànica 6/1997, de 15 de desembre, es van transferir a la Generalitat de Catalunya competències executives en matèria de trànsit i circulació de vehicles de motor, concretades posteriorment mitjançant els reials decrets 391/1998, de 13 de març; 575/1999, de 9 d'abril, i 404/2000, de 24 de març.
L'article 164.1, lletra c), de l'Estatut d'autonomia de Catalunya, disposa que correspon a la Generalitat de Catalunya, en matèria de seguretat pública, d'acord amb el que disposa la legislació estatal, el control i la vigilància del trànsit.
La Llei 14/1997, de 24 de desembre, va crear el Servei Català de Trànsit, com a organisme autònom de caràcter administratiu, responsable de l'execució de les competències de la Generalitat en matèria de trànsit, circulació de vehicles i seguretat viària.
Concretament, en exercici de les seves competències regulades a l'article 2.4 de la Llei esmentada, correspon al Servei Català de Trànsit promoure l'educació i la formació viària i fomentar la seguretat viària, en col·laboració amb institucions públiques i privades, executar els programes de sensibilització ciutadana sobre seguretat viària, així com també exercir funcions relatives a l'obertura, el funcionament, la inspecció i el règim sancionador de les autoescoles, i la formació i l'homologació del professorat i de la direcció d'aquestes.
D'acord amb l'article 3, apartats d) i e), del Decret 102/1998, de 15 d'abril, de desenvolupament de les competències de la Generalitat en matèria de trànsit, circulació de vehicles i seguretat viària, el Servei Català de Trànsit exerceix les competències relatives a l'obertura, el funcionament, la inspecció i el règim sancionador de les autoescoles, i a la formació i homologació del professorat i de la direcció d'aquestes, i promou l'educació viària, en especial la dels infants, en col·laboració amb institucions públiques i entitats privades, si escau, i executa els programes de sensibilització ciutadana sobre seguretat viària.
En l'àmbit de la Unió Europea, la Directiva 2006/126/CE de 20 de desembre, sobre el permís de conducció, estableix un marc legal amb la finalitat d'harmonitzar les normatives dels estats membres sobre els exàmens que han de realitzar els conductors i la concessió dels permisos de conducció.
Dins d'aquest marc, s'estableix l'estructura dels exàmens de conducció en funció de la definició dels coneixements, aptituds i comportaments relacionats amb la conducció segura de vehicles de motor, i, en aquest sentit, la formació esdevé un dels elements essencials per assolir aquest objectiu.
Així mateix, cal tenir en compte que la qualitat formativa està molt present en la Resolució del Parlament Europeu de 27 de setembre de 2011, sobre la seguretat viària europea 2011-2020, en la qual destaquen, entre altres recomanacions, la necessitat de millorar sistemàticament la qualitat de la formació a les autoescoles i dels procediments d'expedició de permisos de conduir, la idea de formació al llarg de tota la vida, la necessitat d'adoptar mesures dirigides a millorar la formació dels nous conductors i la introducció de la formació obligatòria en matèria de seguretat per als nous i joves usuaris de la carretera.
Des d'aquesta concepció de model educatiu i formatiu del sistema de la mobilitat a Catalunya, les escoles de conductors esdevenen una part imprescindible; potenciar-les i orientar-les és una mesura oportuna per fer-les partícips de l'objectiu del Govern, i en concret del Servei Català de Trànsit, d'assolir la visió de zero morts en accidents de trànsit l'any 2050.
Aquest objectiu està previst en el Pla estratègic de seguretat viària a Catalunya per als anys 2014-2020, aprovat per l'Acord de Govern de 14 de gener de 2014, en el qual s'estableix que l'educació i la formació al llarg de tota la vida dels usuaris són determinants per reduir l'accidentalitat, i dins d'aquesta educació integral, una de les línies fonamentals és la millora de les competències dels conductors, que es concreta en diverses accions, entre les quals destaca el fet de "reconèixer la formació viària amb un segell de qualitat".
De manera específica, en relació amb la formació dels conductors, el Pla de seguretat viària a Catalunya per als anys 2014-2016, aprovat per l'Acord de Govern en data 29 d'abril de 2014, en l'acció 5.3.1.5 estableix l'inici d'un procés per acreditar les autoescoles amb un segell de qualitat, que prioritzarà la formació del professorat, la introducció de millores en la formació de l'alumnat i la seva avaluació, a més de les característiques de l'autoescola i dels recursos materials.
Igualment també serà necessari establir un sistema objectiu de qualificació que incorporarà el seguiment de l'activitat del centre, tant de processos com de resultats de seguretat.
Per tots aquests motius, el Servei Català de Trànsit, junt amb els principals agents relacionats amb la formació dels futurs conductors, té la voluntat d'iniciar un canvi qualitatiu que aprofundeixi en la formació, de manera que les escoles particulars de conductors es consolidin com a centres de formació segurs i reforcin amb la seva tasca la millora de la mobilitat.
Amb aquesta finalitat s'estableix un procediment d'acreditació de les escoles particulars de conductors com a centres de formació de qualitat, el qual s'orienta únicament i exclusivament a acreditar la gestió de la qualitat de la formació en matèria de seguretat viària i a distingir aquelles escoles que, voluntàriament, es comprometin a ampliar la formació viària relacionada amb els principals factors de risc que causen els accidents de trànsit, amb l'objectiu que l'alumnat tingui coneixement d'aquells centres que compleixin els estàndards de qualitat com a garantia d'una bona formació i, per tant, de la seva seguretat com a conductors.
A proposta del conseller d'Interior, d'acord amb el dictamen de la Comissió Jurídica Assessora, i amb la deliberació prèvia del Govern,
Aquest Decret té per objecte establir el procediment mitjançant el qual s'acrediten les escoles particulars de conductors com a centres de formació de qualitat i es regulen els requisits necessaris per obtenir l'acreditació, així com la seva vigència, renovació i avaluació.
2.1 Les escoles particulars de conductors que compleixen els requisits establerts en aquest Decret, i que ho sol·licitin, són acreditades com a centres de formació de qualitat.
2.2 Les escoles particulars de conductors acreditades com a centres de formació de qualitat s'identifiquen mitjançant un distintiu en el qual es fa constar "Autoescola de Qualitat" i que ha d'inserir una reproducció dels senyals identificatius de la Generalitat de Catalunya i del Servei Català de Trànsit i un diploma acreditatiu.
2.3 El disseny i les característiques d'aquest distintiu i del diploma acreditatiu consten a l'annex 1.
L'atorgament de l'acreditació comporta els següents beneficis per a les escoles particulars de conductors que l'obtinguin:
a) Reducció del 50% de les taxes relatives a la modificació de l'autorització d'obertura, d'acord amb l'article 22.6-4 del Text refós de taxes i preus públics de la Generalitat de Catalunya, aprovat pel Decret legislatiu 3/2008, de 25 de juny.
b) Dret a usar el distintiu establert a l'apartat 2 de l'article 2 en tots els elements identificatius de l'escola particular de conductors.
c) Constar com a escola particular de conductors que ha obtingut l'acreditació com a centre de formació de qualitat, si s'escau, en les campanyes institucionals que desenvolupi el Servei Català de Trànsit relacionades amb la formació viària.
d) Accés a les activitats formatives teòriques i pràctiques desenvolupades pel Servei Català de Trànsit que s'adrecin als alumnes de les escoles particulars de conductors que hagin obtingut l'acreditació com a centre de formació de qualitat i, si s'escau, a les activitats adreçades al personal docent i directiu.
Les activitats formatives poden preveure la utilització de simuladors i d'altres tecnologies associades a la conducció.
4.1 Les escoles particulars de conductors són acreditades com a centres de formació de qualitat, prèvia presentació de la sol·licitud corresponent.
4.2 Les escoles particulars de conductors que vulguin ser acreditades com a centres de formació de qualitat han de complir amb els elements materials de l'escola i amb el programa formatiu que es detallen a l'annex 2 i la realització del curs de seguretat viària adreçat a preconductors que es detalla a l'annex 3, sens perjudici del compliment dels elements personals i materials mínims establerts al Reial decret 1295/2003, de 17 d'octubre, pel qual s'aprova el Reglament regulador de les escoles particulars de conductors.
La sol·licitud de l'acreditació com a centre de formació de qualitat s'ha de presentar preferentment per via telemàtica utilitzant la seu electrònica de la Generalitat de Catalunya, o presencialment davant el Servei Català de Trànsit o a qualsevol oficina de la xarxa d'Oficines de Gestió Empresarial (OGE), d'acord amb el model normalitzat que és a disposició dels interessats al web transit.gencat.cat i al Canal d'Empresa ( canalempresaweb.gencat.cat ), junt amb la documentació que justifiqui el compliment dels requisits següents:
a) Relació de material didàctic del qual disposa l'escola, que s'adapti a les especificacions de l'apartat 1.2 de l'annex 2.
c) Certificat/s expedit/s per l'escola que ha impartit la formació, que acrediti/n que el/els professor/s que han d'impartir els cursos de seguretat viària han realitzat la formació complementària recollida al punt 3.1.a) de l'annex 2.
d) Programació de la formació teòrica i pràctica que inclogui els cursos de seguretat viària adreçats a preconductors, d'acord amb l'apartat 2 de l'annex 2 i els continguts mínims establerts a l'annex 3.
e) Declaració responsable del director docent de l'escola que s'han realitzat un mínim de tres cursos de seguretat viària adreçats a preconductors amb indicació de les dates i l'horari.
6.1 Correspon al Servei Català de Trànsit la instrucció i tramitació del procediment per a l'obtenció de l'acreditació de les escoles particulars de conductors com a centres de formació de qualitat.
6.2 Correspon a la persona titular del Servei Català de Trànsit resoldre la sol·licitud d'acreditació com a centre de formació de qualitat, prèvia comprovació del compliment dels requisits establerts a l'annex 2 mitjançant la realització d'una inspecció a l'escola particular de conductors sol·licitant.
L'obtenció de la resolució d'acreditació com a centre de formació de qualitat dóna dret a obtenir un diploma acreditatiu, les característiques i disseny del qual consten a l'annex 1.
6.3 El termini màxim per dictar la resolució i notificar-la és de tres mesos, a comptar de l'endemà de la presentació de la sol·licitud.
Transcorregut aquest termini sense que s'hagi notificat la resolució expressa, la sol·licitud d'acreditació s'ha d'entendre estimada.
6.4 Aquesta resolució exhaureix la via administrativa, la qual pot ser recorreguda potestativament en reposició davant la persona titular del Servei Català de Trànsit o bé impugnar-se directament davant l'ordre jurisdiccional contenciós administratiu.
7.1 El termini de vigència de les acreditacions de qualitat és de cinc anys, a comptar de l'endemà de la data de la resolució de l'atorgament.
7.2 L'acreditació es pot renovar per períodes de cinc anys un cop finalitzada la seva vigència, prèvia presentació d'una declaració responsable de la persona titular de l'escola particular de conductors, sobre el manteniment dels requisits que van motivar l'atorgament de l'acreditació.
7.3 Les escoles particulars de conductors acreditades han de mantenir, durant la vigència de l'acreditació, el compliment dels requisits que van determinar el seu atorgament.
El Servei Català del Trànsit pot revocar l'acreditació atorgada, amb audiència prèvia de l'escola interessada, quan es constati l'incompliment dels requisits esmentats.
8.1 Les escoles acreditades han de presentar anualment, en el primer trimestre de l'any actual, davant el Servei Català de Trànsit, una memòria d'activitats, referida al període comprès del gener al desembre de l'any anterior, en la qual ha de constar la següent informació sobre els cursos realitzats:
- Nombre d'alumnes i percentatge que han participat en els cursos de seguretat viària adreçats a preconductors, així com l'acreditació de l'assistència a cada un d'aquests cursos, com a mínim, del 40% de l'alumnat que hagi obtingut el permís de conduir durant l'any de la seva realització.
- Informe dels cursos de seguretat viària adreçats a preconductors realitzats durant l'any, on s'han d'adjuntar l'avaluació inicial i el compromís de l'alumne, així com els resultats de l'anàlisi quantitativa i qualitativa feta pel professor.
- Avaluació diferida a mitjà/llarg termini, transcorreguts sis mesos des de l'obtenció del permís, dels alumnes que han participat en els cursos de seguretat viària adreçats a preconductors.
- Resultats de les enquestes de satisfacció tant de les classes teòriques com de les pràctiques.
- Avaluació del programa formatiu per part de l'equip docent i directiu a través de l'anàlisi dels resultats de la formació teòrica i pràctica.
8.2 El Servei Català de Trànsit ha de comprovar que es compleixen els requisits exigits mitjançant l'anàlisi i estudi de la memòria d'activitats presentada per l'escola.
8.3 El Servei Català de Trànsit pot realitzar en qualsevol moment els controls i les inspeccions que consideri necessaris per verificar el compliment dels requisits establerts mitjançant aquest Decret.
Aquest Decret entrarà en vigor en el termini d'un mes a comptar de la seva publicació al Diari Oficial de la Generalitat de Catalunya.
Placa de metacrilat o vinil de 390 mm d'amplada x 150 mm d'alçada i amb el logotip del Servei Català de Trànsit* i la identificació bàsica de la Generalitat**.
A aquest efecte, les escoles particulars de conductors en poden encarregar la confecció a qualsevol subministrador.
Els criteris de reproducció del distintiu en la papereria i resta de comunicacions de les escoles particulars de conductors es poden consultar al web del Servei Català de Trànsit transit.gencat/ca/formacio_i_educacio/, on se'n detallen les proporcions en funció del format on ha de ser inserit.
S'ha de realitzar en format DIN A4 i ha d'incloure el logotip del Servei Català de Trànsit* i la identificació bàsica de la Generalitat de Catalunya**.
S'ha de confeccionar segons el model adjunt.
Ha d'anar signat pel president del Servei Català de Trànsit.
1.1 Locals, equipaments i tecnologia aplicada a la formació
a) Les aules han de disposar d'un espai mínim d'un metre i mig de superfície útil per alumne i de 20 m 2 com a mínim.
b) El local i les aules han de disposar de climatització tant de fred com de calor i d'una il·luminació adequada.
c) L'escola ha de disposar d'una zona de recepció diferenciada de l'aula o aules de formació i d'una zona destinada a despatx de direcció o sala de juntes/reunions o de tutoria.
d) El mobiliari ha de garantir la realització de dinàmiques grupals amb els alumnes, de manera que permeti flexibilitat en la distribució dels alumnes a l'aula.
L'escola ha de disposar del material didàctic següent:
a) Material audiovisual i material interactiu per als formadors i els alumnes, així com els mitjans tècnics per utilitzar-los (ordinadors o projectors).
b) Material per impartir els cursos de seguretat viària adreçats a preconductors d'acord amb els continguts mínims fixats pel Servei Català de Trànsit, que figuren a l'annex 3.
c) Material que inclogui dades sobre accidentalitat segregades per gènere i edat.
1.3 Vehicles destinats a la formació
Els vehicles destinats a la formació pràctica han de complir els requisits següents:
a) Els vehicles de tipus turisme no han de tenir més de sis anys d'antiguitat i han d'estar equipats amb la tecnologia necessària per garantir la seguretat dels ocupants i per poder ensenyar als alumnes l'aplicació pràctica dels mitjans de seguretat activa i passiva.
b) Els vehicles que es renovin han de ser de baix consum de CO 2 o vehicles híbrids o elèctrics i que incorporin l'última tecnologia quant a sistemes de seguretat activa i passiva, que permetin la formació pràctica en conducció eficient i racional.
c) Els vehicles han de disposar d'un pla de manteniment on es detallin les actuacions i periodicitat del manteniment dels vehicles.
L'escola ha de disposar d'una programació adequada tant per a les classes teòriques com pràctiques, que ha de realitzar tot l'equip docent sota la coordinació del director docent, i ha d'incloure necessàriament l'avaluació tant dels alumnes com del mateix programa formatiu.
Aquest programa ha d'incloure explícitament la realització d'un curs de seguretat viària adreçat a preconductors que tingui els continguts mínims fixats pel Servei Català de Trànsit.
a) La formació teòrica ha d'incloure un curs específic de seguretat viària, que és obligatori per als alumnes i del qual s'ha de fer un seguiment per poder-hi detectar les possibles mancances i fer-hi les adaptacions pedagògiques necessàries.
Amb aquesta finalitat s'han d'incloure en la formació teòrica un mínim de 5 d'assistència obligada repartides en una o dues sessions que permetin implementar cursos de seguretat viaria adreçats a preconductors, per tal de detectar i reduir els factors de risc de patir un accident que presenten els alumnes.
b) El Servei Català de Trànsit ha de valorar la idoneïtat del contingut del curs de seguretat viària adreçat a preconductors que consti en el programa.
L'escola ha de portar un control de l'assistència dels alumnes a les classes, i un seguiment de l'evolució de la formació mitjançant l'avaluació continuada dels coneixements adquirits pels alumnes.
c) La programació de les classes teòriques ha d'incloure formació sobre circulació, seguretat viària i gènere.
d) S'ha d'informar els alumnes dels objectius de la formació tant teòrica com pràctica i de la metodologia que s'hi aplica.
e) La direcció docent de l'escola ha d'efectuar reunions periòdiques amb l'equip docent per tal de fer un seguiment dels resultats tant de la formació teòrica com pràctica.
Aquestes reunions han de quedar documentades i han de servir per analitzar les possibles desviacions i emprendre les mesures pedagògiques necessàries per reconduir la formació.
a) L'escola ha de desenvolupar una programació de formació pràctica en la qual s'han de fixar objectius concrets de circulació que incloguin destreses, valors, hàbits de seguretat i la reflexió que ha de fer l'alumne en situacions reals de conducció.
Aquests objectius han de servir per fer el seguiment de l'evolució dels alumnes en coneixements, destreses i costums de seguretat, així com els seus valors.
Aquest programa s'ha de realitzar seguint les pautes que marquen els annexos V i VI del Reglament general de conductors, aprovat pel Reial decret 818/2009, de 8 de maig.
b) El formador ha de fer el seguiment de les classes pràctiques per tal de controlar l'evolució de l'alumne.
S'han de fer controls periòdics de l'aprenentatge de l'alumne per poder avaluar la seva preparació i la capacitat de circular garantint la seva seguretat i la de la resta d'usuaris de la via.
c) El programa de formació pràctica ha de contenir l'adaptació per a l'ensenyament de la conducció de cada tipus de vehicle.
A més, també és necessari incloure en les classes pràctiques elements de sensibilització i millora d'actituds respecte a la conducció segura per tal de donar continuïtat a la formació en valors per a la mobilitat segura inclosa en la formació teòrica, així com aspectes de la conducció econòmica i eficient emmarcats en la conducció tranquil·la.
d) La programació de les classes pràctiques ha de preveure, en tot cas, l'atenció als factors de risc en general i, en concret, a les conductes de risc detectades en la formació teòrica corresponent.
Formació del personal docent i directiu
Les escoles particulars de conductors han de disposar d'un pla de formació intern on es prevegin les necessitats formatives i de reciclatge del seu personal.
a) El personal docent ha de rebre la formació necessària per poder impartir els cursos de seguretat viària adreçats a preconductors.
La formació complementària que ha de tenir el personal docent ha de ser una de les següents:
- Professors de formació viària que hagin estat formats pel Servei Català de Trànsit des de la convocatòria de 2005 (Resolució INT/2/2005, de 3.1.2005, DOGC núm. 4295, de 5.1.2005).
Amb tot, aquells que hagin obtingut el certificat abans de l'any 2010 han de realitzar, obligatòriament, un curs de formació de 30 hores.
Els que s'hagin titulat després de l'any 2010 han de cursar 15 hores de formació complementària.
- Professors que puguin acreditar que han fet una formació específica per implementar cursos de seguretat viària adreçats a preconductors, amb una durada de 35 hores.
Els que l'hagin cursat abans del 2010 han de realitzar un curs de 30 hores, i els que hagin participat en un curs després del 2010, de 15 hores.
- Professors que hagin cursat la formació per a la implementació dels cursos de sensibilització i reeducació viària per al permís per punts.
Aquells que hagin obtingut el certificat abans de l'any 2010 han de fer un curs de 30 hores.
Els que s'hagin titulat després del 2010 hauran de cursar 15 hores de formació complementària.
- Els professors que no disposin de cap d'aquestes titulacions han de fer un curs de formació de 60 hores.
b) A més, cal que aquests professors facin un reciclatge cada 5 anys d'una durada de 8 hores.
c) Les escoles acreditades com a centres de formació de qualitat han de disposar per cada secció, com a mínim, d'un professor que hagi cursat la formació complementària.
d) L'escola ha de realitzar anualment sessions formatives d'actualització de les matèries específiques que s'imparteixen a l'escola.
e) L'escola ha de facilitar que, com a mínim cada 5 anys, el seu personal docent pugui efectuar reciclatge i formació contínua en matèries complementàries com cursos CAP, SIMS, amaxofòbia, conducció eficient, gestió de flotes, formació en relació a circulació, seguretat viària i gènere o qualsevol altra que tingui relació amb la formació o reciclatge de conductors.
a) Els directors de les escoles de conductors han de fer un curs de formació de 15 hores de durada per poder gestionar la formació adreçada a millorar la seguretat viària dels alumnes del centre.
b) A més, cal que les escoles facilitin la formació i reciclatge del personal directiu per a la millora de les habilitats de planificació i programació del procés d'ensenyament/aprenentatge, lideratge, gestió i motivació d'equips i qualsevol altra formació que pugui ser útil per la responsabilitat del lloc que ocupa.
c) La direcció de l'autoescola ha de tenir una fitxa de cada un dels seus empleats on es detalli la seva formació (inicial i contínua) i la trajectòria professional.
- Reduir els accidents de trànsit i les seves conseqüències.
- Reduir els factors de risc que causen els accidents i la intensitat dels danys.
- Fomentar la conducció segura.
- Fomentar els hàbits de seguretat, especialment els relacionats amb la reducció de la predisposició al risc.
- Implantar els hàbits i costums de la conducció tranquil·la.
- Reduir els principals factors de risc generals que acostumen a estar presents en la majoria dels accidents de trànsit com l'alcohol i altres drogues, l'excés de velocitat, la distracció, la son i el cansament, etc.
- Aconseguir compromisos dels preconductors en relació amb la conducció segura.
Aquests compromisos dels preconductors, en finalitzar el curs de seguretat viària, s'han de treballar amb el professor de pràctiques de vehicle tipus turisme i són indicadors de possible millora de la conducció segura.
A fi de modificar els comportaments de risc, s'ha d'aplicar un curs basat en un model de canvi d'actituds que permeti incidir en els tres components de l'actitud: el cognitiu, l'afectiu i el conductual.
Els continguts han de tractar els grans factors de risc que intervenen en els accidents de trànsit:
- Circumstàncies externes i altres elements de la conducció.
El disseny i l'estructura del curs de seguretat viària han d'incloure els aspectes necessaris per al canvi d'actituds en un marc operatiu, adaptant-se a les cinc fases que es descriuen a continuació:
Avaluació inicial: detectar perfils de risc mitjançant l'aplicació del qüestionari d'avaluació de la predisposició al risc d'accidents de trànsit dels preconductors (QAR-Precon), basat en els principals factors de risc: alcohol, drogues, velocitat, tendència al risc, distracció, circumstàncies externes i altres elements de la conducció i el trànsit.
Millora de la informació adaptada al grup: informació adreçada a canviar les falses creences dels alumnes i les idees relacionades amb el risc per continguts favorables a la cultura de la mobilitat segura.
Aquesta informació ha d'estar adaptada i relacionada amb els principals factors de risc detectats, tant individuals com grupals.
Revisió de costums i hàbits de seguretat: fer conscient l'alumne dels seus hàbits i comportaments de risc en la conducció i preparar-lo per a l'adquisició i millora dels comportaments per a la conducció segura i responsable.
Integració d'emocions i valors de seguretat: es tracta d'integrar experiències, emocions i valors relacionats amb les conseqüències dels accidents de trànsit a través de la presentació del testimoni real d'una persona que ha viscut i viu les conseqüències d'un accident de trànsit, per aconseguir dels alumnes un compromís concret de millora dels seus comportaments de risc.
Avaluació final: avaluació a curt termini en el moment d'acabar el curs per constatar els canvis que s'han produït en relació amb els factors de risc detectats al començament.
Avaluació a mitjà/llarg termini (passats 6 mesos des de l'obtenció del permís) per valorar en quina mesura els resultats obtinguts són estables.
El curs ha de tenir una durada mínima de 5 hores amb l'estructura següent:
- Integració d'emocions i valors.